text: Kvinde franarret 850.000 kroner
  26 februar 2015 kl. 09.45
  En 62-årig kvinde er to gange blevet franarret penge over internettet. Nu advarer lokalpolitiet i Kolding mod svindlen.
  I den seneste sag udgav en mand sig for at være general og udstationeret i Tyskland. Han fortalte, at han også havde været udstationeret i blandt andet Afghanistan og Ghana. Det skriver Newsbreak.dk.
  - Så går historien på, at han havde gemt 9 millioner dollars af vejen. De penge skulle til Danmark og via en diplomat blev pengene sendt her til landet, fortæller Poul Steffensen fra lokalpolitiet i Kolding til Newsbreak.dk.
  Manden fik kvinden til at sende omkring 100.000 kroner for at få pengene ind i Danmark. Men det skulle vise sig ikke at være nok. Kvinden skulle derfor indbetale yderligere 300.000 til 400.000 kroner.
  - Det nåede hun heldigvis ikke, forklarer Poul Steffensen.
  Manden skrev til kvinden, at de 9 millioner dollars var blevet stoppet i tolden og der derfor skulle bruges flere penge for at få dem ind i landet.
  Samme kvinde blev i følge lokalpolitiet i Kolding også snydt for cirka tre uger siden.
  Her var historien, at hun snakkede med en græker. Om det også var på Skype vides ikke.
  - Grækeren havde en syg datter på fem til seks år. Han var endt i et job i Afrika og nu skulle datteren opereres og manglede derfor penge, fortæller Poul Steffensen.
  Den 62-årige kvinde fra Kolding overførte mindst 750.000 kroner til grækeren, der skulle vise sig at være en svindler.
  I denne sag er to personer fængslet. De nægter al kendskab til svindlen.
  Politiet advarer meget kraftigt folk mod at overføre penge til personer de ikke kender:
  - Vi kan ikke advare nok mod den slags svindel, slutter Poul Steffensen.
  